Lilja Alfreðsdóttir viðskiptaráðherra hafnar því alfarið að stjórnvöld standi aðgerðarlaus gagnvart hækkandi verðbólgu. Hún skilur áhyggjur verkalýðsforystunnar og segir gripið verði til aðgerða, það taki þó tíma að sjá árangur af þeim.
Hagstofan birti í gær nýjar upplýsingar um vísitölu neysluverðs sem sýnir að verðbólga hér á landi er komin í 9,9 prósent og hefur ekki verið hærri í tæp þrettán ár. Verðbólga hefur hækkað jafnt og þétt frá áramótum og allar spár benda til að hún eigi eftir að hækka enn frekar og það sama segja spár um stýrivexti Seðlabankans sem líka hafa hækkað síðustu misserin. Lilja Alfreðsdóttir er menningar og viðskiptaráðherra og varaformaður Framsóknarflokksins.
þetta er auðvitað mjög há verðbólga og er í takti við það sem við erum að sjá í löndunum í kringum okkur. varðandi viðbrögð stjórnvalda þá er það þannig að Seðlabankinn hefur hækkað vexti verulega og raunvextir eru býsna háir á Íslandi. Í öðru lagi þá hefur Seðlabankinn farið í aðgerðir til þess að reyna að kæla fasteignamarkaðinn og við eigum eftir að sjá hvernig það í raun og veru kemur út
Þar að auki segir Lilja stjórnvöld hafa verið að beita ríkisfjármálum og auka aðhald og það taki tíma að sjá árangur af því, en allt kapp verði lagt á að verja kaupmáttinn. Forysta ASÍ hefur gagnrýnt stjórnvöld fyrir aðgerðarleysi og krefst þess að gripið verði til aðgerða og álögur lækkaðar.
ég hafna því að stjórnvöld hafi algerlega verið aðgerðarlaus hins vegar skil ég vel þær áhyggjur og athugasemdir sem verkalýðsforystan hefur og við auðvitað hlustum mjög gaumgæfilega eftir öllu því sem þau segja. Hins vegar vil ég líka benda á að að sumu leyti vinna ytri aðstæður eitthvað með okkur eins og staðan er í dag, við erum að sjá að krónan er sterk vegna þess að það gengur mjög vel í ferðaþjónustunni.
Stjórnvöld hlusta gaumgæfilega á verkalýðsforystuna, grípa til aðgerða vegna hækkandi verðbólgu og leggja allt kapp á að verja kaupmáttinn segir viðskiptaráðherra. Hún hafnar alfarið ásökunum um að stjórnvöld séu aðgerðalaus.